**Krčiažnikovité** (zastarano [a po česky]: *láčkovkovité*; lat. *Nepenthaceae*) je čeľaď mäsožravých rastlín s jediným rodom **krčiažnik** (zastarano [a po česky]: *láčkovka*; lat. *Nepenthes*). Rod tvorí viac ako 100 druhov.

Rod opísal švédsky prírodovedec Carl Linné, pre taxonómiu kľúčovú monografiu *The Nepenthaceae of the Netherlands Indies* ale napísal až dánsky vedec Benedictus Hubertus Danser v roku 1928. Krčiažnikovité sú rozšírené prevažne v Malajskom súostroví, centrom výskytu je ostrov Borneo, dosiahli ale tiež napríklad Srí Lanku (*Nepenthes distillatoria*) alebo Indočínu, niekoľko druhov rastie aj na Madagaskare (*Nepenthes madagascariensis* a *Nepenthes masoalensis*) a v Austronézii (*Nepenthes vieillardii*, Nová Kaledónia; *Nepenthes mirabilis*, Austrália). Pre čeľaď je typický endemizmus; len na ostrove Borneo rastie 25 endemitných druhov. Vyskytujú sa do nadmorskej výšky cez 3000 m.

Krčiažnikom vyhovuje kyslá pôda. Niektoré rastú na zemi, niekoľko druhov epifyticky; v takom prípade sa môžu popínať do výšky 18 metrov. Z konca listových ramien výhonkov vyrastajú farebné krčahy (ascidium) s vrúbkovaným okrajom (peristom) a bočnými „krídlami". Na ochranu pred dažďom sú kryté viečkom. Na spodnej strane viečka sa u niektorých krčiažnikov vyvinuli výrastky. Rastlina vytvára dva typy krčahov: horné a spodné. Sú naplnené tráviacimi tekutinami; na okraji krčahu sa nachádzajú žľazy vylučujúce nektár, ktorým krčiažnik vábi hmyz. Ten potom padá do krčahu a je rozložený enzýmami. Najväčšie krčahy merajú i niekoľko desiatok centimetrov. V takom prípade sa v nich môžu utopiť aj napríklad hlodavce. Niektoré druhy (*Nepenthes ampullaria*) sa adaptovali na lapanie detritu.

Okrem predácie uzatvárajú krčiažnikovité so živočíchmi aj iné vzťahy. Vnútri krčahu žijú niektoré larvy. Pre pavúka rodu *Misumenops* je tekutina v krčahu neškodná a stavia si nad ňou pavučiny, do ktorých chytá hmyz. Mravce *Camponotus* obývajú krčahy *Nepenthes bicalcarata* a hľadajú tu potravu. Krčiažniky *Nepenthes lowii*, *Napenthes rajah* a *Nepenthes macrophylla* potom uzatvárajú mutualizmus s drobnými cicavcami tanou *Tupaia montana* a potkanom *Rattus baluensis*. Krčiažnikovité im poskytujú nektár a počas kŕmenia cicavce do krčahu vylučujú výživný trus.

Krčiažnikovité sú dvojdomé rastliny, opeľovačom je hmyz. Ľahké semená potom roznáša vietor. 2n = 80 chromozómov.

Nebezpečenstvo pre krčižnikovité predstavuje strata biotopov a zber z prírody, navyše ak má druh obmedzenú distribúciu. Druhý problém sa darí čiastočne riešiť pestovaním *In vitro*, všetky druhy sú tiež na zoznamu CITES.

Galéria
-------

* KrčahKrčah
* Nepenthes rajah & Rattus baluensis*Nepenthes rajah* & *Rattus baluensis*
* Nepenthes attenboroughii*Nepenthes attenboroughii*
* Nepenthes ampullaria*Nepenthes ampullaria*
* Nepenthes rafflesiana, Sarawak*Nepenthes rafflesiana*, Sarawak
* Nepenthes hamata*Nepenthes hamata*
* Celá rastlinaCelá rastlina
* Infauna

Referencie
----------

1. ↑  láčkovka. In: Slovník slovenského jazyka (Peciar)
2. 1 2 3  The Editors of Encyclopaedia Britannica. *Pitcher plant* [online]. Encyclopædia Britannica, [cit. 2018-11-10]. Dostupné online.
3. ↑  MEIMBERG, H.; WISTUBA, A.; DITTRICH, P.. Molecular Phylogeny of Nepenthaceae Based on Cladistic Analysis of Plastid trnK Intron Sequence Data. *Plant Biology*, s. 164–175. Dostupné online. ISSN 1438-8677. DOI: 10.1055/s-2001-12897. (po anglicky)
4. 1 2 3 4   *Velký atlas živočichů*. 1. vyd. Bratislava : Príroda, 2005. 208 s. ISBN 80-07-01395-4. S. 124. (po česky)
5. 1 2 3 4 5  CHEEK, Martin; JEBB, Matthew; MALESIANA, Foundation Flora. *Nepenthaceae*. [s.l.] : Nationaal Herbarium Nederland, 2001. 164 s. ISBN 978-90-71236-49-5. S. 1 – 15. (po anglicky)
6. ↑  CAPINERA, John L.. *Encyclopedia of Entomology*. [s.l.] : Springer, 2008. 4346 s. ISBN 978-1-4020-6359-6. S. 728. (po anglicky)
7. ↑  CLARKE, Ch.; MORAN, J. A.; CHIN, Lijin. Mutualism between tree shrews and pitcher plants
Perspectives and avenues for future research. *Plant Signal Behav*, s. 1187–1189. Dostupné online. DOI: 10.4161/psb.5.10.12807. (po anglicky)
8. ↑  GREENWOOD, Melinda & kol. A Unique Resource Mutualism between the Giant Bornean Pitcher Plant, Nepenthes rajah , and Members of a Small Mammal Community. *PLOS ONE*. DOI: 10.1371/journal.pone.0021114. (po anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Krčiažnikovité**
* Spolupracuj na Wikidruhoch Wikidruhy ponúkajú informácie na tému **Krčiažnikovité**


|  |  |
| --- | --- |
| Portal | Biologický portál |